Co prowda lato i feryje momy za sobom ale wert przypomnieć artykuł s łońskigo roku ło tym kaj sie wybrać na wywczasy. Możno na drugi rok skorzystomy s podpowiedzi i pojadymy w rajza na połednie naszego kontynyntu .
Nasze rajzowani – inacy co wert łobejrzeć abo kaj się wybrać na wywczasy
Połowa feryji momy za sobom ale myśla ,że w tyn miesionc keryn nom łostoł możymy jeszcze wiela łobejrzeć. We poprzednich wydaniach SZ byli my we Skandynawii, na Litwie, Łotwie i w Estonii. Dzisiej zaproszomy Was na połednie Europy na Półwysep Bałkański do kierego noleży wiela państw takich jak: Albania, Bośnia i Chercegowina, Bułgaria, Czarnogóra, Grecja, Macedonia, europejsko czynś Turcji, Serbia ,Chorwacja i czynś Rumunii. Możymy jeszcze dokoptować konsek Słowenii. Żeby łobejrzeć i troszka poznać wszystki te państwa nie stykło by nom feryji a możno i całego życio. W tym wydaniu jadymy do Grecji. Jak wszyjscy wiymy Grecjo teraz mo ciynżko sytuacjo ekonomiczno ale my nie bydymy sie tym starać kej som tynższe i mondrzejsze gowy rozmańtych politykow. Niech Łoni głowkujom jak rozwionzać rozmańte problymy kere tropiom jich mieszkańcow. Grecjo leży na połedniowo-wschodnim Połwyspie Bałkańskim i noleży do Unii Europejski skuliż tego piyniondzym kerym sie tu łobraco je euro. 80% powierzchnie to gory 20% to wyspy taki jak z tych wiynkszych i znanych; Kreta, Rodos, Cyklady, Jońskie, Spordy Północne i Południowe .Jak my już tam som to wert tyż łobejrzeć Korfu. Cołko Grecjo noleży do klimatu śrdziymnomorskigo w kerym lata som gorki i suche a zimy chłodne i wilgotne. Zdarzajoim sie tu tyż trzynsiynia ziymi ale jak by my na to zaglondali, że akurat bydzie trzonsło ziymiom w tym czasie kiedy tam bydymy to by my ze strachu nic nie łobejrzeli. A byłaby wielko szkoda bo Grecjo to kraj starożytnych zabytkow i przepiyknych wysp na kierych idzie naprowda wiela łobejrzeć i wypoczonć .Prawie kożdo s nich mo swoja szczególno historjo. Inacy powiym coś dlo ciała cosik dlo duszy. Tu nie trza żodnego za fest namawiać bo kożdy chciołby na pewno chocioż roz w życiu tam być.We Grecji nojbardzi znane som Atyny .Je to tako kolybka cywilizacji starożytnej a Akropol je nojważniejszom czyńściom tego miasta. Idzie tam łobejrzeć Partenon. Erechtejon,świontynia Nike Apteros,sanktuarium Artemidy. Akropol góruje nad cołkim miastym a bojkowe widoki zapiyrajom dech we piersi. Staro legynda godo, że na szczycie Akropolu stoji drzewko podarowane miyszkańcom bez Bogini Atena. Możno wtoś jak bydzie szukoł to znojdzie tyn strom .We Atynach na kożdym kroku spotyko sie rozmańte zabytki starożytne taki jak: Agora rzymsko, Bibliotyka Hadriana, Plaka- starożytno dzielnica u stóp Akropolu,Łuk Hadriana, ruiny świontyni Zeusa Olimpijskigo, i wiela muzeow jak : Muzeum Akropolu, Narodowe Muzeum Archeologiczne, Bizantyjskie, Historyczne, Wojny i wiela jeszcze inszych. Je ich tela że i tydnia by nom brakło ,żeby łobejrzeć wszystyki. Trza by jeszcze zajrzeć na Stadion Olimpijski, bo przeca i tu była tyż w naszych czasach Olimpiada. Jak już rajzujymy po tyj Grecji to muszymy łobejrzeć Delfy tj miejsce starożytnej wyroczni delficki kaj kapłanka przepowiadała prziszłoś. W Mykenie idzie spotkać zabytki kultury mykeńskiej i skarb Atreusza. Je też tu sławny grob Agamemnona – naczelnego wodza wyprawy na Troja. Ważnym miejscym na mapie rajzy som tyż Termopile znane z bijatyki pomiyndzy Persami a Spartanami kero była w 480 r.p.n.e. To tu je pomnik Leonidasa dowódcy żołnieży spartańskich. Ci co majom kwila wolnego czasu niech zajrzom do ksionżek i poczytajom historyjo tego ważnego miejsca. Polecała bych jeszcze Athos ,świynto gora Grekow ze 20 klasztorami kaj majom wstymp yno chłopy i to po otrzimaniu specjalnego zezwolynio. Jak my som już przi klasztorach koniecznie muszymy łobejrzeć Meteory. Je ich 13 i som jakby zawieszone we lufcie. Na koniec łostały jeszcze Saloniki we kierych idzie połoglondać turecki meczety i Bazylika św. Dymitra. Je to yno pora nojważniejszych miejsc kere wert łobejrzeć ze wzglyndu na historijo . Co do wypoczynku to już inszo inszoś. Rozmańte biura podróży prześcigajom sie w reklamowaniu miejsc kaj naprowda idzie dychnonć we spokoju. Cało Grecjo mo przepiykne malutki wysepki i plaże kere ciongnom sie kilometrami a po kierych idzie fajnie szpacyrować. Szlaki turystyczne we gorach noleżom do czołowki europejski. Kuchnia grecko mo wiela do zaoferowanio swojim gościom a sałatka grecko je prawie do kożdego danio .We pora słowach jeszcze spomna ,że napojym kieryn mo aż 48% alkoholu destylowanego ze zaciyru winogronowego doprawionego anyżkiym je ouzo. Toż wert se kupić tyn wyskokowy maszkiet i poczynstować Tych kierzi we Grecji nie byli .Nie idzie tak przekozać czytelnikom we poru zdaniach wszystkigo co je we tym kraju do łobejrzynio .Możno wiela s Was zainteresuje sie tak na poważnie Grecjom i zajrzy do jakiś fachowych ksionżek abo cajtongow żeby wiedzieć wiela wiyncy ło kulturze, zwyczajach czy kuchni tego najbardzi znanego we starożytności państwa.
foto i tekst Regina Sobik
szl_Latn szl_Latn szl_Latn nno_Latn